CELEX: 32018R0589
Language: et
Date: 2018-04-18 00:00:00
Title: Komisjoni määrus (EL) 2018/589, 18. aprill 2018, millega muudetakse Euroopa Parlamendi ja nõukogu määruse (EÜ) nr 1907/2006 (mis käsitleb kemikaalide registreerimist, hindamist, autoriseerimist ja piiramist (REACH)) XVII lisa metanooli osas (EMPs kohaldatav tekst )

19.4.2018   
            
            
               ET
            
            
               Euroopa Liidu Teataja
            
            
               L 99/7
            
         KOMISJONI MÄÄRUS (EL) 2018/589,
   18. aprill 2018,
   millega muudetakse Euroopa Parlamendi ja nõukogu määruse (EÜ) nr 1907/2006 (mis käsitleb kemikaalide registreerimist, hindamist, autoriseerimist ja piiramist (REACH)) XVII lisa metanooli osas
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 18. detsembri 2006. aasta määrust (EÜ) nr 1907/2006, mis käsitleb kemikaalide registreerimist, hindamist, autoriseerimist ja piiramist (REACH) ning millega asutatakse Euroopa Kemikaaliamet, muudetakse direktiivi 1999/45/EÜ ja tunnistatakse kehtetuks nõukogu määrus (EMÜ) nr 793/93 ja komisjoni määrus (EÜ) nr 1488/94 ning samuti nõukogu direktiiv 76/769/EMÜ ja komisjoni direktiivid 91/155/EMÜ, 93/67/EMÜ, 93/105/EÜ ja 2000/21/EÜ, (1) eriti selle artikli 68 lõiget 1,
   ning arvestades järgmist:
   
               (1)
            
            
               16. jaanuaril 2015 esitas Poola Euroopa Kemikaaliametile (edaspidi „amet“) määruse (EÜ) nr 1907/2006 artikli 69 lõike4 kohase toimiku (2) (edaspidi „XV lisa toimik“), et algatada kõnealuse määruse artiklites 69–73 sätestatud piirangute kehtestamise menetlus. XV lisa toimikus on märgitud, et kokkupuude metanooliga klaasipesuvedelikus ja denatureeritud alkoholis ohustab inimeste tervist, ning tegi ettepaneku keelustada nende turuleviimine. XV lisa toimikust nähtub, et on vaja liidu tasandi meetmeid.
            
         
               (2)
            
            
               XV lisa toimikus soovitatud piirangu eesmärk on vähendada raskete metanoolimürgistuse juhtude esinemist pärast klaasipesuvedeliku või denatureeritud alkoholi tarbimist alkoholi odava aseainena krooniliste alkohoolikute poolt ja üksikutel juhtudel mittealkohoolikute poolt. Piirang peaks eeldatavalt ära hoidma ka metanoolimürgistusi pärast klaasipesuvedeliku või denatureeritud alkoholi juhuslikku allaneelamist, sealhulgas laste mürgistusjuhtusid. XV lisa toimikus ning avaliku arutelu käigus toodi välja, et klaasipesuvedeliku allaneelamisest põhjustatud mürgistusjuhtusid on esinenud seitsmes liikmesriigis ja surmaga lõppenud juhtusid vähemalt kahes liikmesriigis.
            
         
               (3)
            
            
               Ameti riskihindamise komitee (edaspidi „RAC“) võttis 4. detsembril 2015 vastu arvamuse, milles järeldas, et kokkupuude klaasipesuvedelikus ja denatureeritud alkoholis sisalduva metanooliga, mille sisaldus segus on suurem kui 0,6 % massist, põhjustab surmaohtu, ägedat mürgisust silmade suhtes või muid raskeid metanoolimürgituse tagajärgi. RAC soovitas veel, et kavandatud piirang on nii tulemuslikkuse kui ka teostatavuse seisukohast kõige asjakohasem liidu tasandi meede väljaselgitatud riskide kõrvaldamiseks.
            
         
               (4)
            
            
               11. märtsil 2016 võttis ameti sotsiaal-majandusliku analüüsi komitee (edaspidi „SEAC“) vastu arvamuse kavandatud piirangu kohta. Kuna XV lisa toimikust ning avalikust arutelust ei olnud võimalik saada sotsiaal-majanduslikke andmeid, ei olnud SEAC-il võimalik hinnata, millist sotsiaal-majanduslikku mõju avaldab denatureeritud alkoholi viimine kavandatud piirangu alla. Klaasipesuvedelike asjus leidis SEAC, et kavandatud piirang on sotsiaal-majandusliku tulu ja kulu seisukohast kõige asjakohasem liidu tasandi meede väljaselgitatud riskide kõrvaldamiseks. Kokkuvõttes leidis SEAC, et lahknevused liikmesriikide õigusaktides võivad moonutada siseturgu.
            
         
               (5)
            
            
               Piirangu väljatöötamise käigus peeti nõu ameti jõustamisalase teabe vahetamise foorumiga ja selle soovitusi võeti arvesse, eelkõige soovitust lisada kavandatud piirangusse vedelikud, mida kasutatakse jäite eemaldamiseks tuuleklaasidelt.
            
         
               (6)
            
            
               Amet esitas riskihindamise komitee ja SEACi arvamused komisjonile 28. aprillil 2016 (3). Nende arvamuste põhjal järeldas komisjon, et klaasipesuvedelikes ja tuuleklaasi jääsulatajates sisalduv metanool põhjustab lubamatut riski inimeste tervisele, millega on vaja tegeleda liidu tasandil.
            
         
               (7)
            
            
               Sidusrühmadele tuleks jätta piisavalt aega võtta meetmeid kavandatud piirangu tingimuste täitmiseks, eelkõige et võimaldada laovarude müüki ja tagada piisav teabevahetus tarneahela piires. Piirangu kohaldamine tuleks seega edasi lükata.
            
         
               (8)
            
            
               Seepärast tuleks määrust (EÜ) nr 1907/2006 vastavalt muuta.
            
         
               (9)
            
            
               Käesoleva määrusega ettenähtud meetmed on kooskõlas määruse (EÜ) nr 1907/2006 artikli 133 kohaselt asutatud komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EÜ) nr 1907/2006 XVII lisa muudetakse vastavalt käesoleva määruse lisale.
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 18. aprill 2018
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 396, 30.12.2006, lk 1.
   
      (2)  https://echa.europa.eu/documents/10162/78b0f856-3751-434b-b6bc-6d33cd630c85
   
      (3)  https://echa.europa.eu/documents/10162/2b3f6422-ab4d-4b85-9642-ebe225070858
   
      LISA
      Määruse (EÜ) nr 1907/2006 XVII lisasse lisatakse järgmine punkt:
      
         
                     
                                 „69.
                              
                              
                                 Metanool
                              
                           CASi nr 67–56-1
                     EÜ nr 200–659-6
                  
                  
                     Ei tohi üldsuse jaoks turule viia pärast 9. maid 2018 tuuleklaasipesu- või jääsulatusvedelikes, kui aine kontsentratsioon on 0,6 massiprotsenti või enam.“